**Vadlīnijas saistošo noteikumu izstrādei par pašvaldības aģentūrām**

Saskaņā ar Pašvaldību likuma 47. panta otro daļu, saistošie noteikumi par pašvaldības aģentūras nolikumu kā ar par aģentūras sniegtajiem maksas pakalpojumiem (cenrādis) nav nosūtāmi VARAM izvērtēšanai un atzinuma sniegšanai.

Saistošo noteikumu par aģentūras nolikumu un saistošo noteikumu par aģentūras maksas pakalpojumiem (cenrādis) izdošanas tiesiskais pamatojums ietverts Publisko aģentūru likumā. Publisko aģentūru likums reglamentē pašvaldību aģentūru darbības nosacījumus, kas ir attiecināms arī uz kopīgajām pašvaldību aģentūrām un kopīgajām valsts un pašvaldību aģentūrām.

Izstrādājot saistošos noteikumus jāievēro Ministru kabineta 2009. gada 3. februāra noteikumi Nr. 108 “Normatīvo aktu projektu sagatavošanas noteikumi”.

Saskaņā ar Publisko aģentūru likuma 2. panta otro daļu **pašvaldības aģentūra ir pašvaldības izveidota budžeta finansēta pašvaldības iestāde, kurai ar pašvaldības saistošajiem noteikumiem ir noteikta kompetence pakalpojumu sniegšanas jomā**. Ņemot vērā minēto, pašvaldības aģentūra darbojas uz tiem pašiem principiem, kā citas pašvaldības iestādes, bet tai ir noteikts izveidošanas mērķis – tā ir veidota, lai sniegtu pašvaldības iedzīvotājiem pakalpojumus. Par pašvaldības aģentūras (iestādes) izveidošanu ir jāpieņem attiecīgs pašvaldības domes lēmums (Pašvaldību likuma 10. panta pirmās daļas 8. punkts)

Atbilstoši Publisko aģentūru likuma 3. panta trešajā daļā un Pašvaldību likuma 80. panta piektajā daļā noteiktajam, ja valsts un pašvaldību resursu efektīvai izmantošanai, kopīgu funkciju nodrošināšanai un sabiedrības vajadzību apmierināšanai tas ir lietderīgi, **valsts un pašvaldība**, kā arī **Ministru kabinets vairāku ministriju darbības jomā** un **vairākas pašvaldības** ir tiesīgas izveidot kopīgu aģentūru, kas darbojas vairāku tiešās un pastarpinātās vai tiešās pārvaldes iestāžu kompetences jomā. Jāņem vērā, ka lai tiktu skaidrībā, kādā juridiskā statusā aģentūrai būtu lietderīgi darboties, ievērojot valsts pārvaldes iekārtu un spēkā esošo likumu ietvaru, **izvērtējams aģentūras plānotais pakalpojumu klāsts un darbības principi.**

Lietderības apsvērumiem izmantojama Publisko aģentūru likuma 3. panta trešā daļa, kas nosaka kopīgu aģentūru izveides pamatojumu – r**esursu efektīva izmantošana, kopīgu funkciju nodrošināšana un sabiedrības vajadzību apmierināšana.**

Jāpiebilst, ka atbilstoši Publisko aģentūru likuma 2. panta trešajai daļai ir iespējams veidot arī divu atvasinātu publisku personu aģentūru, uz izveidi attiecinot minētajā likumā noteiktās normas, kas noteic pašvaldību aģentūru darbību (29., 31., 32. pants). Papildus vēršam uzmanību, ka pašvaldībai, piedaloties šādas – kopīgas aģentūras izveidē, ir jāievēro normatīvajos aktos noteiktās prasības attiecībā uz pašvaldības aģentūras izveidi, tai skaitā jāizvērtē tās izveidošanas, reorganizēšanas vai likvidēšanas nepieciešamību atkarībā no lietderīguma, efektivitātes un citiem [Valsts pārvaldes iekārtas likumā](https://likumi.lv/ta/id/63545-valsts-parvaldes-iekartas-likums) noteiktajiem pamatprincipiem.

Jāņem vērā, ka Pašvaldību likuma 80. panta ceturtā daļa noteic, ka kopīgās iestādes pārraudzību šo iestādi izveidojušās pašvaldības īsteno ar uzraudzības padomes starpniecību. Ja pašvaldības izveido vairākas kopīgās iestādes, to pārraudzībai var izveidot vienu uzraudzības padomi. Tā kā visām publiskām personām ir tiesības iesaistīties aģentūras pārraudzībā, gan apstiprinot aģentūras darbības plānu, gada budžetu un novērtējot aģentūras darbības rezultātus, gan kontrolējot tās uzdevumu izpildi un pēc iespējas dodot saistošus norādījumus aģentūras direktoram, pārraudzība būs efektīvāka ar uzraudzības padomes starpniecību, kuras sastāvā ir vismaz trīs locekļi, bet ne mazāk par kopīgo iestādi veidojošo pašvaldību skaitu. Katra pašvaldība darbam uzraudzības padomē deleģē domes priekšsēdētāja vietnieku, kā arī, pēc saviem ieskatiem, - citas amatpersonas. Kopīgās iestādes uzraudzības padomes darbu vada uzraudzības padomes priekšsēdētājs. Uzraudzības padomes priekšsēdētāja pienākumus pilda pēc iedzīvotāju skaita lielākās pašvaldības domes priekšsēdētāja vietnieks, ja pašvaldības nevienojas citādi. Uzraudzības padome darbojas saskaņā ar attiecīgo pašvaldību domju apstiprinātu nolikumu, kurā reglamentē šīs padomes kompetenci un darbības kārtību, kā arī padomes priekšsēdētāja izraudzīšanās kārtību, padomes locekļu tiesības, pienākumus un aizvietošanas kārtību.

**Aģentūras nolikumi un maksas pakalpojumu cenrādis kā saistošie noteikumi**

**Pašvaldības aģentūras nolikumu apstiprina kā saistošos noteikumus.** Pašvaldības aģentūras darbību regulē pašvaldības domes apstiprināts nolikums, kurā norāda:

* pašvaldības aģentūras nosaukumu;
* pašvaldības domi un amatpersonu, kuras padotībā aģentūra nodota, un pašvaldības aģentūras darbības pārraudzības kārtību;
* pašvaldības aģentūras izveidošanas mērķi;
* pašvaldības aģentūras uzdevumus;
* pašvaldības aģentūras tiesības iekasēt maksu par tās sniegtajiem pakalpojumiem;
* administratīvo aktu izdošanas, apstrīdēšanas un pārsūdzēšanas kārtību;
* uzraudzības padomes funkcijas, uzdevumus, pārraudzības kārtību;
* citus pašvaldības aģentūras darbību regulējošus noteikumus.[[1]](#footnote-1)

Jāņem vērā, ka saistošo noteikumu par pašvaldības aģentūras nolikumu izdošanas tiesiskajā pamatojumā jāietver norāde uz Publisko aģentūru likuma 2. panta otro daļu un 16. panta otro daļu.

Savukārt saistošo noteikumu par pašvaldību aģentūru sniegtajiem maksas pakalpojumiem izdošanas tiesiskajā pamatojumā jāietver norāde uz Publisko aģentūru likuma 17. panta otro un ceturto daļu.

Saistošajos noteikumos paredzētajos gadījumos pašvaldības aģentūra saskaņā ar normatīvajiem aktiem ir tiesīga izdot administratīvos aktus. Saistošajos noteikumos arī nosaka kārtību, kādā pašvaldības aģentūras izdotu administratīvo aktu vai faktisko rīcību var apstrīdēt attiecīgajā pašvaldībā.[[2]](#footnote-2)

Pašvaldības uzdevumu īstenošana tiek nodrošināta, sniedzot maksas pakalpojumus saskaņā ar pašvaldības domes apstiprinātu cenrādi, kurā nosaka maksāšanas kārtību, likmes un atvieglojumus. Pašvaldības aģentūras sniegtos pakalpojumus nosaka un to cenrādi apstiprina ar pašvaldības saistošajiem noteikumiem.[[3]](#footnote-3)

**Aģentūras lietderības un efektivitātes izvērtēšana**

Saskaņā ar Valsts pārvaldes iekārtas likuma 10. panta desmito daļu valsts pārvaldi organizē pēc iespējas efektīvi. Valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, normatīvā regulējuma apjomu un detalizāciju. Pašvaldību aģentūru izveidošana ir tikai un vienīgi pašvaldības kompetences jautājums. Lai nodrošinātu pašvaldības institucionālās sistēmas pilnveidošanu, darbības efektivitāti, uzlabotu iedzīvotājiem sniegto pakalpojumu kvalitāti, pašvaldība var izvērtēt izveidoto iestāžu darbības lietderību un efektivitāti pašvaldības administratīvajā teritorijā un nepieciešamības gadījumā pieņemt lēmumu par to optimizāciju, kā arī jaunu pašvaldības aģentūru izveidošanu.

Vadlīnijas aktualizētas 31.03.2023.

Kontaktinformācija:

Vineta Stolere, Pašvaldību departamenta Pašvaldību pārraudzības nodaļas vecākais eksperts

vineta.stolere@varam.gov.lv, tālr. 67026948

Sabīna Liepa, Pašvaldību departamenta Pašvaldību pārraudzības nodaļas vecākā eksperte – nodaļas vadītāja p. i. sabina.liepa@varam.gov.lv, tālr. 67026934

1. Publisko aģentūru likuma 16. panta otrā, ceturtā daļa [↑](#footnote-ref-1)
2. Publisko aģentūru likuma 18. pants [↑](#footnote-ref-2)
3. Publisko aģentūru likuma 17. panta otrā, ceturtā daļa [↑](#footnote-ref-3)